b'\n_START_ARTICLE_\nPiliuonos gimnazija\n_START_SECTION_\nIstorija\n_START_PARAGRAPH_\nPrie Nemuno nuo seno lietuvi\xc5\xb3 gausiai gyventa. Piliuonos kaimas, esantis 5 km \xc5\xbeemiau Dars\xc5\xabni\xc5\xa1kio ir apie 14 km nuo Kauno, savo vard\xc4\x85 gavo nuo to paties pavadinimo piliakalnio. T\xc4\x97v\xc5\xb3 ir senoli\xc5\xb3 atmintyje bera\xc5\xa1\xc4\x8di\xc5\xb3 Piliuonos kaime nebuvo. Mokykla Piliuonoje prad\xc4\x97jo veikti 1919 m. Vieni pirm\xc5\xb3j\xc5\xb3 mokytoj\xc5\xb3 buvo M. Garmus ir G. Petrauskien\xc4\x97. Po Pirmojo pasaulinio karo K. Garmaus pastatytame erdviame name buvo mokyklos patalpos._NEWLINE_V\xc4\x97lesniais metais mokyklos pastatai ir mokytojai keit\xc4\x97si, kol 1939 m. ant kalno prie Marginink\xc5\xb3 kry\xc5\xbekel\xc4\x97s, K. Garmaus paskirtame 4 ha sklype pagal tipin\xc4\xaf projekt\xc4\x85 buvo pastatyta nauja mokykla. Deja, po penkeri\xc5\xb3 met\xc5\xb3 j\xc4\x85 sudegino frontas. Piliuonos mokyklos aukl\xc4\x97tin\xc4\x97s \xe2\x80\x93 \xc5\xbeymi tautodailinink\xc4\x97 Onut\xc4\x97 Palubinskait\xc4\x97-Jezerskien\xc4\x97 ir muziejinink\xc4\x97 Kazimiera Kairi\xc5\xabk\xc5\xa1tyt\xc4\x97-Galaunien\xc4\x97._NEWLINE_1919\xe2\x80\x931952 m. Piliuonos mokykla buvo pradin\xc4\x97, 1952\xe2\x80\x931961 m. \xe2\x80\x93 septynmet\xc4\x97. 1960 m. lapkri\xc4\x8dio pabaigoje atidaryta nauja m\xc5\xabrin\xc4\x97 mokykla._NEWLINE_Direktoriaus R. N\xc4\x97niaus ir t\xc4\x97v\xc5\xb3 komiteto pirmininko J. Kerdoko iniciatyva 1993 m. sausio m\xc4\x97n. Taurakiemio seni\xc5\xabnija perdav\xc4\x97 mokyklai dal\xc4\xaf kult\xc5\xabros nam\xc5\xb3 ir savivaldyb\xc4\x97s pastato._NEWLINE_Nuo 1993 m. rugs\xc4\x97jo 1 d. Piliuonos mokykla tapo vidurine. Senojoje mokykloje liko pradini\xc5\xb3 klasi\xc5\xb3 mokiniai, o vyresnieji persik\xc4\x97l\xc4\x97 \xc4\xaf nauj\xc4\x85j\xc4\xaf pastat\xc4\x85. 2015 m., akreditavus vidurinio ugdymo program\xc4\x85, vidurin\xc4\x97 mokykla  pertvarkyta \xc4\xaf gimnazij\xc4\x85.'